רשות שדות התעופה מרחיבה את טרמינל 3: 

רשות שדות התעופה (רש”ת) מפרסמת שני מכרזים להרחבת טרמינל 3 בנתב”ג, הכוללים שדרוגים במתחמי ביקורת הגבולות, אזורי הבידוק הביטחוני, הקמת שער כניסה חדש לנוסעים המגיעים לארץ והרחבת מתחם ההסעדה, הפוד קורט, בדיוטי פרי. הפרוייקטים צפויים לשדרג את היכולות התפעוליות של נתב"ג, לקצר זמני המתנה ולתמוך בצמיחה הצפויה בתנועת הנוסעים בשנים הקרובות.

העבודות צפויות להתחיל ברבעון השני של 2025 ולהימשך כשנתיים וחצי.

הרחבת הטרמינל – שיפור תשתיות ושירותים לנוסעים:  מכרז אחד עוסק בהרחבת שטחי ביקורת הגבולות לנוסעים החוזרים ארצה. הפרויקט כולל הוספת שטח של כ-7,000 מ”ר על פני ארבע קומות, שיאפשרו הגדלת מספר עמדות הביקורת ושדרוג מערכות טכנולוגיות. כמו כן, ייבנה מבנה חדש בשם “שער תל אביב”, בשטח של כ-2,000 מ”ר, שישמש כניסה לנוסעים המגיעים באוטובוסים במקום בשרוולי מטוסים. השער החדש יקצר את התהליך מול ביקורת הגבולות ויאפשר מעבר מהיר יותר לאזור איסוף הכבודה. בנוסף, יורחב אזור בידוק כבודת היד, ויותקנו עמדות נוספות, שנועדו לקצר את זמני ההמתנה ולשפר את זרימת הנוסעים בטרמינל.

פרויקט G WEST: תוספת תשתיות לטרמינל: במקביל, נמשכות העבודות להשלמת מתחם G WEST בטרמינל 3. המתחם יכלול 22 דלפקי צ’ק-אין חדשים, מערכות בידוק ביטחוני מתקדמות, ויתמוך בגידול הצפוי בתנועת הנוסעים. פתיחתו מתוכננת בחודשים הקרובים.

מכרז הפוד קורט:  מכרז נוסף הוא להרחבת מתחם ההסעדה בדיוטי פרי. במתחם הפוד קורט בדיוטי פרי שבטרמינל 3 פועלים כיום 14 מסעדות ודוכני מזון.  ההרחבה המתוכננת תגדיל את שטח ההסעדה בכ-5,000 מ"ר שיתפרסו על שתי קומות ותאפשר להוסיף 2-4 מסעדות כמו גם כ-450 מקומות ישיבה חדשים ושטחי תפעול. 

מימון ותכנון הפרויקטים:  הפרויקטים ימומנו במסגרת תקציב הפיתוח של רש”ת, בגובה 7.2 מיליארד ש”ח, שאושר על ידי ממשלת ישראל בדצמבר האחרון. התקציב מיועד לשיפור ושדרוג התשתיות בנתב”ג ובנמלי תעופה נוספים, תוך היערכות לגידול עתידי בתנועת הנוסעים.

שרת התחבורה והבטיחות בדרכים, מירי רגב:  "נתב”ג הוא נקודת המפגש הראשונה בין מדינת ישראל לעולם. ההרחבה המתוכננת תיתן מענה לגידול במספר הנוסעים ותשפר משמעותית את חוויית המעבר בשדה. הפרויקטים האלה חיוניים לשיפור הנוחות והשירות בנמל התעופה המרכזי של ישראל.”

מנכ”ל משרד התחבורה, משה בן זקן:  "השדרוגים בטרמינל 3 הם צעד הכרחי להיערכות לקראת העתיד. אנחנו לא רק מוסיפים שטח ומסעדות, אלא מתכננים מחדש את הזרימה של הנוסעים כדי לקצר תהליכים ולייעל את השירות.”

מנכ”ל רשות שדות התעופה, שרון קדמי:  "המטרה היא לא רק להרחיב, אלא גם לשפר את האופן שבו נתב”ג מתמודד עם תנועת הנוסעים ההולכת וגדלה. הפרויקטים האלה יאפשרו לנו לעמוד בדרישות העתידיות, תוך שמירה על בטיחות ויעילות".